Teslas elektriske lastbil kommer til Europa

Tesla Semi er på vej mod en europæisk lancering. Tesla oplyser, at den elektriske lastbil bliver et af selskabets store numre på transportmessen IAA Transportation i Hannover til september.

Her vil Tesla for første gang løfte sløret for de endelige specifikationer på den europæiske udgave og fortælle mere konkret, hvornår Semi kan komme ud på de europæiske veje.

Skal tilpasses Europa

Det er en vigtig detalje, for den amerikanske Semi kan ikke bare kopieres direkte til Europa. Regler for blandt andet dimensioner, vægt og vogntog er anderledes, og derfor bliver den europæiske version særlig interessant.

Tesla har allerede europæiske Semi-sider, hvor der blandt andet nævnes en totalvægt på 40 ton, tre motorer, op til 800 kW samt omkring 550 kilometers rækkevidde. Men Tesla varsler altså yderligere detaljer om den europæiske model i Hannover.

Semi har været længe undervejs. Tesla viste allerede lastbilen frem i Europa på IAA Transportation i 2024, men denne gang handler det om næste og langt vigtigere skridt: den egentlige europæiske lancering.

IAA Transportation afholdes i Hannover fra 15. til 20. september 2026 med pressedag den 14. september.

Specs & launch details for Semi in Europe to be unveiled at IAA Transportation in Hannover, Germany pic.twitter.com/eEXNUU2Y39
— Tesla Semi (@tesla_semi) August 20, 2026

Teslas elektriske lastbil kommer til Europa